SAT พุ่ง 5% ยอดผลิต-ส่งออก “รถยนต์” ก.ย.65 นิวไฮรอบ 9 เดือน
SAT พุ่ง 5% ราคาแตะ 20.70 บ. ขานรับ "ส.อ.ท." เปิดยอดผลิต-ส่งออก “รถยนต์” เดือนก.ย.65 ปรับตัวขึ้นนิวไฮรอบ 9 เดือน โบรกแนะนำ “ซื้อ” เคาะราคาเป้า 25 บ.
SAT พุ่ง 5% ราคาแตะ 20.70 บ. ขานรับยอดผลิต-ส่งออก “รถยนต์” เดือนก.ย.65 นิวไฮรอบ 9 เดือน โบรกเคาะเป้า 25 บ.
20 ต.ค. 2565

ผู้สื่อข่าวรายงานว่า วันนี้ (20 ต.ค.65) ราคาหุ้นบริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT ล่าสุด ณ เวลา 16:15 น. อยู่ที่ระดับ 20.70 บาท บวก 1 บาท หรือ 5.08% สูงสุดที่ระดับ 20.70 บาท ต่ำสุดที่ระดับ 19.70 บาท ด้วยมูลค่าซื้อขาย 68.85 ล้านบาท

ทั้งนี้ราคาหุ้น SAT ปรับตัวขึ้น หลังสภาอุตสาหกรรมแห่งประเทศไทย (ส.อ.ท.) รายงานยอดผลิตและส่งออกรถยนต์เดือนก.ย.65 สูงที่สุดในรอบ 9 เดือน โดยยอดการผลิตอยู่ที่ 1.79 ล้านคัน เพิ่มขึ้น 28% เมื่อเทียบจากปีก่อน และ 4% เมื่อเทียบจากเดือนก่อน มาจากทั้งการผลิตเพื่อขายในประเทศและการผลิตเพื่อส่งออก หลังผู้ผลิตได้รับเซมิคอนดักเตอร์เพิ่มขึ้น โดยเฉพาะรถกระบะและรถ PPV และอาจลุ้นปรับเป้าหมายกลับสู่ระดับเดิมที่ 1.8 ล้านคัน หากตัวเลขเดือน ต.ค.65 ออกมาดีต่อเนื่อง
สำหรับยอดขายในประเทศที่ 7.4 หมื่นคัน เพิ่มขึ้น 30% เมื่อเทียบจากปีก่อน และ 9% เมื่อเทียบจากเดือนก่อน จากเศรษฐกิจในประเทศฟื้นตัวจากการผ่อนคลายให้นักท่องเที่ยวและนักลงทุนจากต่างประเทศเข้ามาสะดวกขึ้น ภาคการส่งออกเติบโตมาตรการกระตุ้นเศรษฐกิจช่วยให้มีกำลังซื้อมากขึ้น
ด้านยอดส่งออกรถยนต์สำเร็จรูปที่ 1 แสนคัน เพิ่มขึ้น 36% เมื่อเทียบจากปีก่อน และ 37 เมื่อเทียบจากเดือนก่อน สูงสุดในรอบ 9 เดือน หลังจากสถานการณ์ขาดแคลนชิปคลี่คลาย ทำให้มีการส่งมอบได้มากขึ้น โดยบล.โนมูระ พัฒนสิน ยังคงคำแนะนำ NEUTRAL ต่อกลุ่มยานยนต์ และแนะนำ “ซื้อ” หุ้น SAT ราคาเป้าหมายปี 66 ที่ 25 บาท